TLU SA het plan met almal se veiligheidsuitgawesSekuriteitsuitgawes raak ‘n aansienlike uitgawe op plase. Foto: Pixabay TLU SA stel binnekort ŉ veldtog bekend wat, indien suksesvol, Suid-Afrikaners sal toelaat om enige veiligheidsuitgawes teen belasting te verhaal. Die minister van finansies, Tito Mboweni, sal in die verband genader word. Bennie van Zyl, hoofbestuurder van TLU SA, sê dat hulle mettertyd besef het dat die Suid-Afrikaanse belastingbetaler vir veiligheid betaal waarvoor hy bittermin kry. “Daar is 59 moorde per dag en misdaad is buite beheer. Ons is reeds vuisvoos baklei en het as individue nie meer die kapasiteit om weerstand te bied nie. “As ons almal kan saamstaan en saam die lyn trek om die staat te dwing om ons te bemagtig deur ons vir ons uitgawes te vergoed, kan ons ten einde die misdaadsituasie stabiliseer,” sê Van Zyl. “Die alternatief is dat ons elkeen net sit en wag om ʼn slagoffer van misdaad te word.” Met betrekking tot die beoogde veldtog sê Van Zyl maatskappye kry dit reeds reg om veiligheidsuitgawes van hul produksiekoste af te trek. “Hoekom kan private persone dit nie ook doen nie? TLU SA wil dit maklik maak om jou sekuriteitsuitgawes terug te eis. Inwoners moet net rekord van al hulle uitgawes en die kwitansies hou en dit elke jaar saam met hulle belastingopgawes indien,” sê hy. Hy glo vas Suid-Afrikaners wil nie emigreer nie, maar eerder ʼn atmosfeer skep waarin hulle en nuwe beleggers veilig kan voel. Die veldtog word Dinsdag 23 Februarie by die organisasie se hoofkantoor in Silverton, Pretoria, bekendgestel. TLU SA sê alle Covid-19 protokol sal by die geleentheid gehandhaaf word en diegene wat verkies om die geleentheid per Zoom by te woon, sal tydens bevestiging van die skakel voorsien word. Stuur e-pos na Aleshia Erasmus by [email protected] vir meer inligting.